
			Hans Jægers 
FORORD

			Denne boka er en direkte fortsettelse av «Syk kjærlighet». Derfor begynner den med kapittel 31.

			Jeg kunne ha kalt den «Syk kjærlighet – del 2», men kaller den «Bekjennelser», en tittel som også ville ha passet bedre til del 1. Dette er for å sikre meg mot at rettsvesenet i Skandinavia av uaktsomhet eller med hensikt skulle finne på å forveksle denne boka med «Syk kjærlighet» fra 1893 som er forbudt i hele Skandinavia og Finland.

			For om mulig å unngå rettsvesenet i disse landene, lar jeg ikke «Bekjennelser» komme ut i bokhandlene, men trykker den i 250 eksemplarer som jeg selger privat.

			På grunn av dette er jeg nødt til å sette prisen til 10 kroner pr. eksemplar.

			Concarneau, Frankrike, november 1902.

			Hans Jæger.

		


		
			Kapittel 31

			Emmerstad1, dagen etter, torsdag 12. juli 1888.

			Klokka er tolv på dagen, sola skinner på en ren og knallblå himmel, fjorden ligger mørk blå utover med noen hvite seilbåter her og der.

			Jeg vandrer fortsatt fram og tilbake mellom det hvite huset og det grå vedskjulet og stirrer fortvilet utover mot pynten ute til høyre, stirrer og stirrer, som om jeg hvert øyeblikk skal få se den hvite sjekta med henne komme. Men jeg vet at hun ikke kommer. Gud vet om jeg noen gang får se henne igjen. Jeg venter uansett. Hele kroppen sitrer, hver muskel i hele kroppen dirrer, og jeg går der og synes at noe må skje, må skje, noe, nå, straks! Enten at hun kommer eller noe annet, men noe må skje. For dette kan ikke fortsette. Men det skjer ikke noe, ingen ting! Jeg vrir hendene og ser meg fortvilet rundt.

			Borte ved den andre pynten til venstre kan jeg fortsatt se prammen med Gaarder2. Han ror rolig ut for å fiske! Et stille hat mot ham bygger seg opp i meg mens jeg står og ser på ham. Et hat mot ham og hele denne glade, rolige sommerdagen! Rett utenfor der han ror, seiler en jakt fredelig innover mot ham. En stor, svart båt med gamle, lappete sommerseil. Der vender den mot vinden, seilene blafrer, den går over stag, fokken slår bakk, storseilet velter over, og jakten ligger et øyeblikk stille som om den tenker seg om, men så krenger den plutselig for et vindkast og setter muntert av sted igjen med skum for baugen bortover det mørkeblå vannet.

			Gaarder har forsvunnet bak odden og samtidig mitt hat mot ham. Stakkars fyr, lurer på hva han tenker om å bo her ute med meg, gale mann. Jeg har ikke snakket til ham på mange dager, har ikke noe mer å si til ham, ikke noe mer å si til noen, bortsett fra til henne, og hun er ikke her. Jeg sitrer og skjelver i hele kroppen og helt inn i sjelen. Noe, noe må skje! Det må! Jeg holder ikke ut å gå her på denne måten mer.

			Jeg tørker svetten av panna og går inn i den store, blåmalte stua. Der inne er det litt kjøligere, sola titter så vidt på skrå inn borte ved vinduene. Jeg setter meg på en trestol ved siden av det rødbrune klaffebordet midt i stua og tar den gamle, fettete boka som ligger der, «Sjørøveren fra St. Domingo». Jeg slår opp på måfå, sitter foroverbøyd med en albu på hvert kne og holder boka med begge hender. Jeg leser nervøst, veldig nervøst, for i neste sekund må jeg liksom gjøre noe annet, jeg kan jo ikke sitte her og lese, for hun er ikke her.

			Hun jeg leser om, sjørøverens datter, er en deilig dame, skapt til elskov, dame og tøs på en gang, ung pike og moden kvinne, lidenskap i alt hun gjør, det er jo henne, Vera3! Det er bare det at tosken som skriver om henne ikke kjenner Vera. Jeg vil ha mer! Mer! Jeg kaster boka rasende bortover gulvet, farer opp og går fram og tilbake i det blå rommet. Jeg tar boka opp igjen, faller ned på stolen og leser nervøst videre.

			Nå tenner hun på skipet. Jeg ser for meg ansiktet hennes, øynene lyser under det viltre, mørke håret. Jeg ser og ser på ansiktet hennes, glemmer å lese videre, ser bare skipet som brenner, ansiktet hennes mellom røyk og flammer. Vera! Vera! Jeg elsker deg og ikke noen annen i hele verden!

			Plutselig skvetter jeg til. Et sekund stanser alt. Det er jo hun som plystrer! Ja! Det er henne! En enorm jubel stiger opp i meg, og mens jeg skjelver over hele kroppen, løper jeg ut av døra, ut på trappa, og der kommer hun virkelig, lyseblå med gul stråhatt mens hun går raskt nedover den grønne bakken på oversiden av husene, de store, svarte øynene ler mot meg under hatten.

			Jeg tar trappa i et sprang og løper henne i møte, vanvittig glad, tar begge hendene hennes, og det er som om brystet skal sprenges.

			– Takk for at du kom, Vera! Jeg er ingen ting uten deg!

			Hun ser meg dypt inn i øynene og trykker hendene mine uten å si noe. Mens vi ser på hverandre, går vi hånd i hånd nedover og inn i skyggen ved huset. Der slenger hun seg ned i gresset ved trappa. Jeg setter meg ved siden av henne mens hun ser på meg med de store, lysende øynene.

			– Du, sier hun sakte og alvorlig. Nå vet jeg en ting.

			Jeg ser forventningsfullt på det deilige, levende ansiktet. Hun ser på meg med et rart smil.

			– Jeg er mest glad i deg, fortsetter hun langsomt. Men, jeg gifter meg med ham!4

			– Gifter deg med ham, gjentar jeg mekanisk og ser på henne, fortsatt glad.

			Jeg føler det som om det ikke betyr noe nå, for hun sitter jo her i gresset og er glad i meg.

			– Ja, jeg gifter meg med ham, for det er det enkleste.

			– Det enkleste?

			– Ja. Skjønner du ikke det?

			– Nei.

			– Jeg skal forklare, men en annen gang, ikke nå. For nå skal vi ha det hyggelig, ikke sant? Vi kaster ikke bort tida med å snakke om det nå. Han er hjemme, og jeg må snart dra bort til ham.

			– Nei, la oss ikke kaste bort tida! sier jeg sakte og rekker henne hånda. Jeg blir sittende og se på den deilige hånda som jeg holder og på ansiktet. Jeg er stille og lykkelig. Insektene summer mykt, det suser lett fra skogen der oppe, bølgene skvulper mot stranda, alle disse små lydene som en stille sommerdag har, det flyter sammen inn i den sommervarme lufta rundt oss og fortetter den. Det føles som om vi sitter helt alene, lunt i sommerdagen, kjærtegnet av sommerens varme luft.

			– Du er mest glad i meg? sier jeg sakte.

			Jeg ser at hun er det, og vellysten renner gjennom hele kroppen min.

			– Mest glad i meg? gjentar jeg. Gud, jeg kan bare ikke forstå det.

			– Ja, mest glad i deg av alle mennesker på jorda, hvisker hun sakte tilbake.

			Øynene hennes blir svake, liksom slukner og flyter ut, all min kraft forsvinner, og jeg synker ned med hodet i fanget hennes, trykker hånda hennes hardt mot kinnet mitt, ønsker at jeg kunne gå i ett med henne for bestandig og dø og bli borte som en del av henne, en bitte liten del av henne, en bitte liten del av den deilige kroppen hennes.

			– Takk for at du er til, hvisker jeg ned i fanget hennes mens hun stryker meg nedover kinnet.

			– Forstår du at dette er for stort for meg? fortsetter jeg. Det er ikke bare det at du finnes her på jorda sånn at jeg kan se deg, men du sitter faktisk her hos meg, er glad i meg, klapper meg med de deilige hendene dine. Gud, Gud, kjære deg, at dette er mulig!

			Jeg klemmer hodet mitt hardt inn mot kroppen hennes og vet bare at hver fiber i meg er hennes, hver fiber er hennes. Hun fortsetter å klappe meg, men så tar hun hodet mitt med begge hender og snur ansiktet mitt mot seg. Jeg kan se de store, fuktige øynene hennes.

			– Vi tør ikke sitte her mer, for Jensine kan komme ut når som helst, sier hun. La oss gå oppover i skogen, og da er jeg også nærmere hjemme og kan være lengre sammen med deg. Vil du det?

			– Jeg vil alt det du vil og ikke noe annet, kjære, velsignede deg.

			– Du er min egen gutt, du! sier hun ømt, klemmer hodet mitt tett mot brystet og kysser meg på munnen.

			Vi reiser oss, går ut av skyggen ved huset og opp den grønne bakken som ligger der i solskinnet, og ut gjennom grinda. Når vi kommer opp den bratte, steinete svingen i veien ved foten av den skogvokste fjellknausen bak husene og bukta, er vi i skjul, og vi stanser. Vi ser på hverandre, og jeg slår armene rundt henne og klemmer henne inntil meg, dekker ansiktet og halsen med små, korte, brennende kyss. Hun lar det villig skje, presser seg mot meg mens kroppene våre rører hverandre fra topp til tå. Vellysten renner gjennom hele kroppen min, og jeg begraver ansiktet i halsen hennes mens det går for meg.

			Når det er over, gripes jeg igjen av denne forferdelige trangen etter å nå henne fullstendig. Tenk om jeg våget å kaste henne over ende, rive klærne av henne og kysse den nakne kroppen fra øverst til nederst, over alt, over alt, over alt! Helt til hun krymper seg i vellyst, blir helt ute av seg selv, fantaserer og hvisker navnet mitt mens hun klemmer seg inntil meg. Tenk hvis jeg hadde turt og det hadde skjedd! Jeg klamrer meg fortvilet inntil henne der jeg står, ansiktet gjemt mot halsen hennes, føler at jeg er i ferd med å dø, dø av kåtskap hvis det hadde gått for henne og meg samtidig.

			Men jeg tør ikke. Hun liker det ikke, det vet jeg, hun er for sunn og frisk. Jeg føler meg liten og elendig, syke mann, i forhold til henne som er sunnheten selv. Nei! Nei! Så mye vil jeg ikke kunne be om. Men tenk om jeg i det minste kunne få avfallet fra kroppen hennes, spise og drikke det ut av henne, det hadde vært nok for meg. Nei! Nei! Hun ville synes at det var ekkelt og ikke godt. Gud, jeg er gal! Denne forferdelige sykdommen, at det går for meg allerede før jeg har begynt. Da kan jeg jo aldri få henne! Dermed blir det bare en rasende, utilfredsstilt tørst etter henne. Kan denne sykdommen leges som før, for mange år siden? Kanskje hvis jeg fikk være hos henne hver natt. Gud vet! Gud vet!

			Jeg ser fortvilet på henne.

			– Vera, kan jeg få være sammen med deg om natta? spør jeg mens stemmen skjelver.

			Hun ser hvor vondt jeg har det og klapper meg på kinnet.

			– Ja! Ja! sier hun trøstende. Men ikke nå når han er her. Det kan jeg ikke. Du må vente til han har reist til byen, og det skjer snart.

			Da føler jeg at alt håp er ute.

			– Og når du så har giftet deg med ham og han aldri reiser bort mer?

			– Da vil jeg fortsatt være glad i deg.

			– Men da kan jeg ikke være hos deg om natta, og da blir jeg aldri bra! Vera, gi meg de åtte nettene! Åtte netter på rad. Vi må forsøke det du lovte før han kom.

			– Det blir vanskelig, sier hun og ser framfor seg. Vi får se når han har reist.

			– Takk!

			Jeg tar henne i hånda, og vi går videre oppover forbi noen husmannshus og opp en bakke gjennom skogen. Vi sier ikke noe.

			– Er du fortsatt glad i meg? spør jeg trist når vi er midt oppe i bakken.

			– Ja, sier hun mykt, trykker meg i hånda og ser trist på meg.

			– Hvorfor er det enklest at du gifter deg med ham? spør jeg plutselig.

			– Jo, fordi, skjønner du ikke? Nei, det kan jeg ikke si deg.

			– Jo, si det! ber jeg.

			– Nei! Nei! sier hun nervøst. Jeg kan ikke si det. Det er så flaut.

			– Flaut?

			– Det blir så flaut å si det til deg, men heldigvis går det an å skrive. Jeg skal skrive det til deg!

			– Da må du gjøre det snart. Tenk hvordan jeg kommer til å vente på det! Snart, vil du? sier jeg og trykker hånda hennes.

			– Så snart jeg kan. Men jeg må tenke meg om hvordan jeg skal skrive det, og det er så vanskelig for meg å tenke nå om dagen. Du må gi meg litt tid.

			– Ja, kjære, kjære, sier jeg og legger armen om livet hennes og lener hodet mot skulderen. Ikke gjør det før du får lyst! Ikke tenk på meg.

			– Du er så snill, sier hun og klapper meg på kinnet.

			Noen tårer renner nedover kinnet mitt. Snill? Jeg? Gud, at jeg i det hele tatt kan være noe for henne. Men, plutselig ser jeg ting klart igjen.

			– Men, når du gifter deg, så er det jo ute med meg.

			– Nei! sier hun energisk. Hvorfor det? Hvorfor kan det ikke bli sånn som nå? Synes du ikke det er hyggelig når jeg er her?

			– Jo, når du er her, så. Men det er så sjelden at du kan være hos meg. Resten av tida går jeg bare fortvilet rundt og skjelver som en gal fordi du ikke er her og klarer ikke gjøre noe. Om ikke annet, så er det over med meg av økonomiske grunner, for jeg kan ikke arbeide uten deg. Når du så kommer en liten stund en gang iblant, så kan jeg ikke bruke den tida på å skrive.

			– Det er sant, sier hun stille.

			– Skjønner du at jeg er fortapt?

			– Ja! Ja! sier hun nervøst, stanser og ser på meg. Hva skal jeg gjøre?

			– Vera! sier jeg og tar begge hendene hennes og ser henne inn i øynene. Gi meg, gi meg de åtte nettene jeg ber om! La meg få gjøre dette forsøket som du lovte meg før han kom.

			– Som jeg sa, jeg kan ikke svare på det nå. Jeg skal se når han har reist.

			Vi har kommet opp til den store, gule gården oppe på høyden. Vi går stille ved siden av hverandre i solskinnet, tvers over den store gårdsplassen og videre over jordet mot skogen på den andre siden. Der åpner jeg grinda, lar henne passere og skynder meg etter for å gå ved siden av henne. Gud, nå skal vi snart skilles!

			Hun stanser midt nede i den bratte bakken som stuper ned i skogen i solskinnet, på det samme stedet jeg møtte henne da jeg skulle drepes.

			– Nå får du ikke følge meg lenger!

			Jeg blir grepet av redsel, føler det som om jeg aldri skal få se henne igjen. Jeg kaster armene rundt henne og klamrer meg til henne, kysser og kysser henne igjen.

			– Så, så. Nå må jeg gå! sier hun og skyver meg fra seg.

			Jeg står der helt fortapt med hennes hånd i min.

			– Ååå, sier jeg fortvilet. Du vet ikke hvordan jeg har det når du er borte. Å Gud, får jeg noen gang se deg igjen? Når?

			Hun bare står og ser på meg, rådvill, med store, fuktige øyne.

			– Nei! Nei! sier hun og legger armene rundt halsen min. Du må ikke se så trist ut. Jeg holder ikke ut å se de triste øynene dine. Hør. Kom i kveld klokka elleve nede ved badehuset, så skal jeg være der, og vi kan gå ut i skogen sammen.

			– Men, hva med han?

			– Jeg går fra ham og alle de andre.

			– Takk! Takk! hvisker jeg glad og kysser henne som en gal over hele ansiktet helt til hun vrir seg løs.

			– Nå må jeg gå! sier hun og går fort nedover bakken.

			Jeg står og ser etter henne, ser den deilige gangen hennes, om jeg bare kunne ha fulgt henne og alltid være der hun er. Plutselig snur hun seg der nede i bakken.

			– Jeg vil ikke at du står og ser etter meg! roper hun.

			– Jo! Få lov, da!

			– Nei, snu og gå!

			– Adjø! Adjø! roper jeg, snur og går nervøst oppover uten å se meg tilbake. Og nok en gang kommer den underlige, nervøse skjelvingen i alle nerver og muskler, den som aldri lar meg være i fred når hun ikke er her.

			

			
				
					1	Emmerstad: Ca. 3 km sør for Hvitsten.

				

				
					2	Gaarder: Haakon Nyhuus (1866–1913), sjefsbibliotekar ved Deichmanske bibliotek fra 1898.

				

				
					3	Vera Holmsen: Oda Lasson (1860–1935).

				

				
					4	Oda (Lasson) Engelhart gifter seg med kunstmaler Christian Krohg 4. oktober 1888.

				

			

		


		
			Kapittel 32

			Samme kveld, torsdag 12. juli 1888.

			Sola har gått ned, det er blikk stille, fjorden ligger blekblå utover. Jeg ror langsomt innover Emmerstadbukta, syk av lengsel etter henne. I flere timer har jeg rodd der borte i nærheten av Bakkehuset hvor hun bor, sett etter henne med engstelig spenning, prøvd å få et glimt av henne, men ingen ting. Ikke noe! Nå er jeg tilbake her, klokka er ikke mer enn ni, og jeg skal ikke møte henne før elleve. Jeg føler meg elendig.

			Jeg fester båten ved brygga og går langsomt oppover bakken mot det hvite huset. Der oppe står Gaarder barhodet og ved siden av ham en fremmed mann med stråhatt. De ser ned mot meg.

			– Jeg må presentere deg, sier Gaarder mens han ler. Dette er lensmannen som har kommet for å hente deg. Søknaden din om utsettelse av fengselsstraffen ble avslått!

			Jeg ser engstelig på lensmannen, en høy, slank og gråsprengt mann på rundt femti år.

			– Jeg må vel ikke bli med nå? spør jeg.

			– Jo, sier han og smiler. Egentlig skal jeg ta deg med nå og sette deg i arresten til jeg kan ta deg med inn til byen. Jeg skal innover på lørdag morgen, altså om to dager. Men, hvis du gir meg ditt ord på at du møter fram lørdag morgen på Hauger der oppe, så kan jeg godta det. Lørdag morgen presis klokka ni?

			– Klokka ni? Ja, jeg skal være der. Jeg kan likevel ikke la meg fengsle ennå, så jeg drar inn til byen i morgen for på en eller annen måte få det utsatt. Uansett kommer jeg til deg på Hauger lørdag morgen.

			– Det er i orden, sier lensmannen vennlig. Da ses vi da.

			Når lensmannen har forsvunnet, ser Gaarder og jeg på hverandre uten å si noe. Han går inn, og jeg fortsetter min rastløse vandring fram og tilbake mellom det hvite huset og det grå vedskjulet mens jeg stirrer ut mot pynten der ute til høyre, ser etter henne som jeg vet ikke kommer.

			Det er mørkt, klokka er rundt elleve. Jeg ror langsomt rundt pynten der borte hvor hun bor og innover den svarte, blanke bukta, forbi det første, gule badehuset, videre bortover mot det andre som er hennes. Jeg har snudd hodet mens jeg ror og ser forover. Hjertet banker voldsomt.

			Det er helt stille, det eneste lyden kommer fra årenes plasking i vannet og lyden i tollegangene og min egen, hese pusting, som blir kortere og kortere jo nærmere jeg kommer uten å se henne. Nei, hun er ikke der!

			Jeg legger til ved badehuset, binder fast prammen i trappa og går opp på brygga, forferdelig nervøs. Jeg skvetter til så jeg nesten faller idet jeg hører noen snakke inne i badehuset. Det er menn som snakker. Hva faen, hvem bader nå, så seint på kvelden? Hvem kan det være? Mens jeg står der skikkelig nervøs, dukker en naken skikkelse fram fra badehuset. Det er Fredrik5.

			– Er det deg! sier han.

			– Ja, svarer jeg med hes stemme.

			Plutselig hater jeg denne fyren som jeg egentlig liker veldig godt. Tenk om jeg kunne gjort ham skikkelig vondt!

			– Nå skal det bli deilig å bade! sier han muntert.

			Han går ned trappa på utsiden av brygga, utstøter et lite «ah!» når han dypper foten i vannet, snur seg så og kaster seg baklengs i vannet med et plask. Så fosser han utover og sparker opp skum med begge beina. Mens jeg står og ser hatefullt på den lyse kroppen som boltrer seg i vannet, hører jeg Eriks6 stemme bak meg.

			– God kveld!

			Og nok en naken skikkelse går forbi meg i mørket og ned trappa.

			– Er det kaldt? roper han ut til Fredrik mens han dypper en tå i vannet.

			– Nei, deilig, svarer Fredrik der ute.

			Med et plask dumper Erik også uti, fosser utover og sparker med beina så det spruter.

			– Er det ikke deilig? spør Fredrik.

			– Jo, nydelig!

			De to hvite kroppene boltrer seg der ute i det mørke vannet mens de snakker og ler.

			Jeg står et øyeblikk, ser på dem og ønsker dem satan i vold, så snur jeg og går innover brygga og bortover stranda, forferdelig nervøs og ille til mote. Det er jo klart at noe måtte komme i veien!

			Litt bortenfor møter jeg Bjørck7 og Vera. Vi hilser mens jeg fortsetter å gå. Hun slipper armen hans og kommer etter meg, mens han blir stående igjen med det store, lyse skjegget, blek i natten.

			– Jeg regner med at dere ikke har noe imot at jeg bader så lenge! sier han bittersøtt som om han sa «det er sannelig en deilig kjæreste jeg har og en deilig venn jeg har hatt!».

			Jeg har lyst til å be ham dra til helvete, men biter det i meg.

			– Æsj, så dumt! Det trengte han ikke si, kommer det irritert og forarget fra Vera.

			Vi går tause ved siden av hverandre oppover langs skogkanten. Jeg føler meg beklemt over at alle de fremmede folkene som er i nærheten, ser oss sammen. Det er lys i Karolinerstua, og vi går inn. I det ytre mørke rommet kommer Majken8. Jeg tror først at hun skal gå ut, men når hun ser meg, går hun rolig inn i det innerste rommet der lampen står tent på det store bordet foran vinduene. Det er et virvar av flasker, pjolterglass, sigarettpakker og fyrstikker på bordet. Vera setter seg ved bordenden og jeg midt på. Majken setter seg ved siden av Vera, men mellom oss, som for å beskytte søsteren. Vi sier ikke et ord.

			Øynene mine glir usikkert fram og tilbake fra Vera til Majken, fra Majken til Vera. Hva i helvete mener Vera med dette? Hva satan gjør jeg her hvis Majken skal være her? Da kan jeg jo ikke snakke med Vera. Vera sitter stille og ser ned i fanget, mens Majken ser rolig på meg, tydelig bestemt på å bli.

			Det stiger et stille raseri opp i meg. Jeg vil si noe, men får ikke fram et ord, jeg vil gå, men orker ikke. Derfor blir jeg sittende og skjærer tenner, mens jeg ser på begge. Jeg tar konjakkflaska, lager meg en brun pjolter som jeg drikker opp med store slurker, lager en til og ser på dem.

			Ingen sier et ord, stemningen blir mer og mer uhyggelig for hvert minutt. Når de andre endelig kommer, kjennes det som en stor lettelse.

			– Var det kaldt i vannet? spør Majken rolig når de har kommet inn i den store, men lave og dårlig opplyste stua.

			– Nei da, deilig! svarer Erik og Fredrik i munnen på hverandre.

			Men så sier ingen noe mer. Bjørck er blek i ansiktet. Han og de andre lager pjolter og tenner seg en røyk. Bjørck og Fredrik setter seg på senga borte i det mørke hjørnet, Erik og Majken ved toalettbordet ved siden av. Alle skyr nå det det store bordet med lampa og flaskene og jeg som skjærer tenner mens jeg stirrer som en gal ut i lufta.

			Ingen sier noe, ingen gjør noe. Alt blir helt umulig. Til slutt reiser jeg meg og setter meg ved siden av Vera på plassen der Majken satt.

			– Hvorfor faen har du trukket meg inn i denne suppa? hvisker jeg til henne, halvt i raseri, halvt i fortvilelse.

			Hun viker tilbake, liksom forskrekket og på gråten.

			– Det er ikke min feil! kommer det fra henne.

			Mer rekker hun ikke å si før Bjørck reiser seg borte ved senga, liksom helt rolig.

			– Jeg foreslår at vi bader en gang til! sier han med falsk klang i stemmen.

			Han ser rundt på de andre etter støtte. Så reiser alle seg og går ut. Vera låser døra ute i vindfanget og kommer inn og setter seg ved siden av meg.

			Og nå, som hun sitter der, trist og med nedslåtte øyne, forsvinner raseriet mitt. Jeg begynner å gråte og tar hånda hennes.

			– Vera, hvorfor gjorde du dette? spør jeg fortvilet.

			– Herregud! sier hun oppgitt og ser på meg. Jeg kan vel ikke noe for at de ville bade klokka elleve om kvelden.

			– Nei, men kjære deg, hvorfor måtte du dra meg inn i dette?

			– Skjønner du ikke? sier hun og beveger ansiktet tett opp mot mitt. Jeg ville ikke gå med dem når de andre hadde sett deg. Jeg vil ikke at de skal synes synd på Waldemar!

			– Kjære! Kjære! sier jeg og legger hånda hennes på det brennende kinnet mitt. Hvorfor sa du ikke det med en gang? Da hadde jeg jo forstått det. Men nå ble jeg jo gal av å sitte der uten å forstå og uten å kunne snakke med deg. Gud, du vet ikke hvor mye jeg har gledet meg i hele dag. Gledet meg og ventet i angstfull lengsel, også kom dette! Å, ikke vær sint på meg!

			I det samme banker det hardt på døra der ute, og jeg farer nervøst sammen.

			– Satan, sier jeg. Får vi ikke være i fred nå heller?

			Hun reiser seg oppgitt og åpner døra. Hun kommer tilbake med Bjørck etter seg. Han er fortsatt blek, hodet kastet litt bakover slik at det store skjegget virker mer høytidelig enn vanlig. Han setter seg ned ved bordet.

			– Nå synes jeg at vi tre skal snakke ordentlig sammen! sier han alvorlig.

			– Nei! avbryter hun nervøst der hun står bak ham midt på gulvet. Jeg vil ikke det. Hører dere, jeg vil ikke! Jeg vil ikke at dere skal sitte her og snakke om meg! Jeg vil ikke!

			Hun nesten gråter fram ordene og stormer bort i det mørkeste hjørnet i rommet og presser skulderen mot veggen som om hun vil flykte gjennom den. Hun stirrer på oss med store, urolige øyne.

			– Jeg vil ikke! Jeg vil ikke! Hører dere, jeg vil ikke! gjentar hun.

			Men Bjørck slår ut med hånda.

			– Skal noen gang tre mennesker kunne snakke sammen, så må det ved den levende gud være oss!

			– Ja, sier jeg til Bjørck. Det trodde jeg også før. Helt til den morgenen da jeg skulle dø om kvelden. Da ba jeg om at vi tre skulle snakke sammen, for jeg trodde vi betød så mye for hverandre at vi hadde behov for det. Jeg hadde i hvert fall mye å si den gangen. Både til deg og til Vera. Men da svarte du: Aldri i verden! Og da ble det ikke noe av.

			– Men nå er det jeg som ber om det!

			– Nå når det er for seint, ja. Nå har jeg ikke mer å si deg. Og hun, se på henne! Nå vil ikke hun! Hva nytter det da å snakke sammen? Jeg har ikke noe annet å si nå enn at jeg ikke kan leve uten henne.

			Vera står fortsatt liksom hengt opp på veggen mens hun ser på oss.

			– Det kan ikke jeg heller, sier Bjørck. Jeg har ikke noe annet enn henne.

			– Jo! sier plutselig Vera og kommer bort bordet og ser ham i ansiktet. Du har den lille tanta din og søstrene dine og malingen! Men Jæger har ingen ting annet i hele verden enn meg.

			Jeg er blitt litt småfull, pjoltrene har begynt å virke. Jeg ser takknemlig på henne, veldig takknemlig fordi hun forstår at jeg ikke eier noe annet enn henne.

			– Uansett, sier Bjørck til meg, så er situasjonen uutholdelig og ikke mulig å tåle. Hun, som elsker oss begge, er den som lider mest. Derfor synes jeg at vi mannfolk skal slåss om henne. Det er hun ved Gud verdt!

			Jeg ser på ham og husker at han har sagt dette en gang før, men den gangen skjønte jeg det ikke. Og jeg husker «balle de plombe» i hjertet, og den ømme måten han tok avskjed med de stedene han hadde bodd. Munnen min fortrekker seg til et infamt smil.

			– Ja, ikke sant, sier jeg. Så vi to skal liksom ved hjelp av en slåsskamp avgjøre hvem hun er glad i? Hahahaha! Nei, takk, vi har nok idioti fra før. Den som vinner av oss er garantert å aldri vinne henne. Vel, det blir vel det samme for deg. Bare du får henne, så er det det samme om hun er glad i deg eller ikke.

			– Nei, sier han og slår høytidelig ut med hånda. Hvis hun ikke elsker meg, vil jeg ikke gifte meg med henne.

			– Ikke? sier jeg og ser foraktelig på ham.

			– Aldri i verden! sier han høytidelig.

			– Jasså, ja! sier jeg med en hånlig latter.

			Men da ser Vera på meg. Jeg skjønner at hun er redd for at jeg skal nevne «det mest lettvinte», så jeg slutter å le.

			– Jasså, ja, gjentar jeg, liksom til meg selv.

			– Nei! Aldri i verden! sier han. Hvis hun ikke elsker meg, vil jeg ikke.

			Jeg sender ham et taust, foraktelig blikk. Han er så dum denne gammeldagse, tullete fyren. Han vet godt at hun ikke elsker ham lenger. Hun har både sagt og vist ham det. Og han skjønner det blant annet av denne scenen her. Æsj, for en vemmelig, dum idiot!

			Han snakker videre med store gester og høytidelig stemme, men han får ingen reaksjon fra meg, jeg bare ler hånlig innimellom av denne falske naturalisten som nå når det gjelder, har avslørt seg som en ynkelig, gammeldags fyr. Jeg hører ikke etter hva han sier, bare ler hånlig av og til.

			– Du er en sjofel, slem fyr! sier han plutselig. Du har oppført deg dårlig og lumpent mot meg!

			Jeg skvetter til.

			– Jasså, du, svarer jeg. Fordi jeg er blitt forelsket i henne? Og har villet vinne henne fra deg? Og derfor er jeg en sjofel, slem fyr? Hahahaha!

			– Nei, ikke derfor. Det er måten du har gjort det på. Det er den som har vært sjofel!

			Bjørck ser på meg med øyne som gløder av hat.

			– Jeg skjønner ikke helt, sier jeg med et hånlig smil. Kan du være så snill å forklare meg nærmere hva som har vært så sjofelt og slemt?

			– Nei, det trengs ikke.

			– Hahahaha! ler jeg hånlig og drikker mer uten å høre på hva han sier.

			Jeg legger forresten ikke merke til så mye mer, jeg er blitt fullstendig overmannet av pjoltrene, våkner ikke til bevissthet før jeg står ute i mørket ved gjerdet sammen med Vera. Jeg tar hånda hennes og legger armen om livet og vil kysse henne til avskjed. Men hun skyver meg rolig fra meg.

			– Nei, sier hun med fremmed stemme. Jeg er ikke glad i deg mer! Du var for vemmelig der inne.

			Det går som et elektrisk støt gjennom meg. Hånda mi faller slapt ned, og jeg står plutselig klink edru foran henne.

			– Er det sant? spør jeg forferdet. Er det sant? Er du ikke glad i meg mer? Det kjennes som om jorda forsvinner under føttene mine. Hun står og ser ned i bakken.

			– Svar! sier jeg engstelig. Svar, for Guds skyld!

			– Joda, sier hun endelig. Jeg er glad i deg likevel, men Gud, du var vemmelig i kveld!

			– Kyss meg god natt dersom du er glad i meg! sier jeg, fortsatt engstelig.

			– God natt, sier hun, slår armene rundt meg og kysser meg.

			Jeg blir grepet av en voldsom anger over at jeg har gjort noe som hun synes er vemmelig.

			– Herregud, Vera, sier jeg med drukkenskap i stemmen. La oss gå inn og gjøre det godt igjen!

			– Nei! Nei! sier hun nervøst. Han ligger der inne og hyler. Jeg må inn til ham, gå hjem nå!

			Hun skyver meg av sted nedover bakken og løper inn i huset.

			Jeg sitter i prammen, temmelig full, og ror mekanisk hjemover, helt alene. Gud, så alene! Jeg brister ut i gråt. Mens jeg ror, gråter og er full, kommer jeg på at nå er hun altså hos ham, hun skal ligge med ham i natt. Hva skjer etter dette? Hva med han? Æsj, hun kan være sammen med hvem som helst, bare ikke den vemmelige tosken. Fy faen! Nei, det kan hun ikke. Jeg må spørre henne om det i morgen. Har hun gjort det, så er alt forbi. Da er jeg ikke glad i henne mer. Nei, fy faen. Hun kan ligge med hvem som helst, bare ikke med han! Æsj!

			

			
				
					5	Fredrik: Hagbart Emil Waldemar Dedichen, jurist (1865–)

				

				
					6	Erik: Axel Thoresen (1866–1948), lege, seinere gift med Emilie «Mimi» Lasson.

				

				
					7	Waldemar Bjørck: Kunstmaler Christian Krohg (1852–1925).

				

				
					8	Majken: Emilie «Mimi» Lasson (1869–1948), Odas lillesøster.

